Η επόμενη μέρα της επικής πρόκρισης επί του Πανιωνίου, βρίσκει τον ΠΑΟΚ να μετρά προβλήματα ενόψει του αγώνα με τον Παναθηναϊκό.



Ο Δημήτρης Πέλκας που έγινε αναγκαστική αλλαγή λόγω του χτυπήματος που δέχτηκε, λόγω των έντονων πόνων παραμένει κλινήρης στο σπίτι του και το απόγευμα αναμένεται να υποβληθεί στις απαραίτητες εξετάσεις. Ο Έλληνας διεθνής μέσος υπέστη τραυματισμό στους κοιλιακούς μύες στα πλάγια της λεκάνης και ο χρόνος απουσίας του θα φανεί από τ’ αποτελέσματα των εξετάσεων.

Ο Γιόσιπ Μίσιτς υπέστη διάταση δελτοειδούς συνδέσμου στην ποδοκνημική έπειτα από το δολοφονικό τάκλιν του Καμαρά και η συμμετοχή του στον αγώνα της Κυριακής (03.03) κόντρα στον Παναθηναϊκό είναι αμφίβολη. Ο Κροάτης αναμένεται ν’ ακολουθήσει ειδικό πρόγραμμα αποθεραπείας τις επόμενες μέρες και η κατάστασή του θα αξιολογείται καθημερινά.

Προσπάθεια να προλάβει την αναμέτρηση του Ολυμπιακού Σταδίου καταβάλλει κι ο Λέο Ζαμπά , ο οποίος έχει κάκωση στον τετρακέφαλο, ακολουθεί διπλές θεραπείες και την Παρασκευή (01.03) θα δοκιμάσει να μπει σε κομμάτι του κανονικού προγράμματος.